Home / בית / האם נושא הרב הספרדי יעלה בישיבת המועצה שתתקיים מחר? מלול: "אני לא פועל במחטפים"
האם נושא הרב הספרדי יעלה בישיבת המועצה שתתקיים מחר? מלול: "אני לא פועל במחטפים"
ראש עיריית רחובות, רחמים מלול יכנס מחר (רביעי) בשעה 18:00 את מועצת העיר לישיבה החודשית במהלכה יתקיים גם טקס הרמת כוסית לרגל חג הפסח. חסידי חב"ד יחלקו מצות שמורות כמיטב המסורת ומנכ"לית כ"ן, ליאל אבן זהר תעניק הוקרה לעירייה ולראש העיר לאחר שרחובות נבחרה בין הרשויות בהן קיים שוויון מגדרי בנושאי תפקידים בכירים, אולם יותר מכל אלה מעניינת העובדה כי בתוכן סדר היום לא כלול נושא הרב הספרדי, כפי שהוחלט לדון בו בישיבה הקודמת.
עם זאת, ייתכן והנושא יועלה בכל זאת במהלך הישיבה מאחר וראש העיר שוחח רבות עם מקורביו, להם סיפר כי בכוונתו להביא את הנושא לדיון ואישור מועצת העיר כנדרש, למרות שקיימת בקרב חלק מהחברים בקואליציה התנגדות נחרצת למהלך, חלקם אף מרשימתו, "הליכוד".
אחד מחברי המועצה אמר: "העובדה שהנושא לא רשום נכונה ואף תמוהה לרבים מאיתנו. מה שלא כולם יודעים זה שמלול יכול להביא את הנושא להצבעה גם אם אינה כתובה בסדר היום וזאת בתנאי שקיימת הסכמה של רוב החברים. הדבר עלול להיות מחטף ואני מקווה שלא כך ינהג מלול בנושא כה רגיש שעלול לפגוע באנשי ביתו". לדברי ראש העיר, נושא הרב הספרדי לא יעלה לדיון: "אני לא פועל במחטפים", אמר.
בתוך כך יצוין כי במהלך ישיבת המועצה יתבקשו החברים לאשר הקמת בניית גן ילדים עבור ילדי הקהילה האתיופית ברחוב סטולבוב. כמו כן, יתבקשו להצביע על הוספת פקחים נוספים לשיטור העירוני, יועלה להצבעה נושא שדרוג פני העיר ברחוב הרצל בעלות של חצי מיליון, זאת לאחר שהנושא הועבר מדיון בהנהלת העיר אל ועדת הכספים. לבקשת חבר המועצה, אמיר ירון, המקדם את היוזמה יועבר הנושא לאישור חברי המועצה ולאחר מכן יצביעו החברים על שינויים בתקציב 2017.